**COPENHAGEN CITY SCHOOL**

**1: Fraværspolitik for elever**

På CCS ønsker vi et trygt og tillidsfuldt samarbejde mellem skole og hjem, det gælder også for vores fraværspolitik. Som skole er vi forpligtet til at tilse, at eleverne opfylder undervisningspligten og derfor registrerer vi elevernes fremmøde på daglig basis. I tilfælde af et uforklarligt, ulovligt eller på anden måde bekymrende fravær tager skolen kontakt med forældrene med henblik på, at normalisere fremmødet og belyse om der er behov for en eller anden form for støtte.

**Vi skelner mellem lovligt og ulovligt fravær:**

1) Lovligt fravær som følge af sygdom, funktionsnedsættelse eller lign. Sygdom
meldes inden skoledagens start via besked til klassens lærere på skoleintra.

2) Lovligt fravær på grund af ekstraordinær frihed\* - fx i forbindelse med ønske om fri til ferie eller andet. Ved ønske om ekstraordinær frihed i 1-3 dage gives tilladelse af klasselæreren. Ved ønske om ekstraordinær frihed i mere end tre dage gives tilladelse af skoleleder.

3) Ulovligt fravær - fravær anses for ulovligt, hvis forældre har undladt at underrette skolen om fraværsårsagen senest samme dag eller i særlige tilfælde i rimelig tid herefter. Fravær anses ligeledes for ulovligt, hvis forældre har undladt at efterkomme skolelederens eventuelle anmodning om en lægeattest. Ved alle typer af fravær, forventer vi at I selv orienterer jer, og er aktive i forhold til at eleven får indhentet det forsømte.

\* Sygdom af længere varighed: Ifølge Friskoleloven 1. § 6, stk. 2 kan skoleleder ved sygdom af mere end 2 ugers varighed forlange lægeattest:

\*Uddybende omkring ekstraordinær frihed:

Rejser i skoletiden - Vores udgangspunkt er, at der er rigtig mange positive aspekter ved at rejse og få oplevelser sammen med sine forældre. Det kan dog have konsekvenser at være væk fra skolen i forhold til faglighed og socialt samvær. I tilfælde, hvor der gives tilladelse til ekstraordinært fravær, er det forældrenes ansvar at være opmærksom på den ekstra indsats, der evt. kræves, når man vender hjem fra sin rejse/ferie i forhold til at få eleven kørt godt ind i klassen igen.

Skolen forpligter sig ikke til at levere materialer til undervisning i forbindelse med elevens fravær. Vi forventer, at forældrene og eleven orienterer sig i klassens skema og årsplan under rejsen. Det er vores pligt at gøre opmærksom på det, hvis vi af forskellige årsager ikke kan stå inde for, at eleven mister undervisning i forbindelse med en rejse i skoletiden. Hvis der gives tilladelse til rejser af mere end 14 dages varighed, laves en konkret aftale med skolens ledelse om, hvorledes undervisningspligten opfyldes.

**Bekymrende fravær:**

Har en elev mange drypvise forsømmelser, kan fraværet stige til et omfang, hvor det vækker bekymring for, om undervisningspligten opfyldes. Mange drypvise forsømmelser går ud over elevens faglige udbytte, da sammenhængen mellem timerne går tabt.
Bekymrende fravær kan også være, hvis eleven ofte beder om lov til at tage hjem midt på skoledagen, eller hvis eleven ofte kommer for sent. Endelig betragtes det også som bekymrende, hvis eleven ofte udebliver uden kendt årsag eller uden besked fra forældrene. Har en elev haft et bekymrende fravær, der svarer til 10 % over en periode på et halvt skoleår, kan skoleleder og klasselærer sætte en særlig indsats i gang. 10 % svarer til 10 skoledage eller 2 hele ugers tabt undervisning. For nogle elever kan dette fraværsmønster blive noget, som følger dem gennem hele skoleforløbet.

**Særlig indsats:**

1) Klasselærer går i dialog med forældrene omkring fraværet og skolens bekymring. Skoleleder orienteres om samtalen.

2) Forældre og evt. elev indkaldes til samtale med klasselærer og skoleleder. Der laves en handleplan med henblik på at opnå stabilt fremmøde og sikre et tilfredsstillende fagligt udbytte.

3) Opfølgende møde afholdes med samme procedure som pkt. 2. Forældrene orienteres om skolens indberetningspligt ved højt fravær.

4) Såfremt et stabilt fremmøde stadig ikke er opnået, kan det skønnes nødvendigt at indberette fraværet til de kommunale myndigheder med henblik på, at der igangsættes støtte til elev og/eller forældre. Forældrene orienteres herom.